**GEREFORMEERDE KERK WAPADRANT**

**SONDAG 15 NOVEMBER 2015 (NAGMAAL)**

**KONTEMPORÊRE DIENS**

**TEKSGEDEELTE: HEBREËRS 10:1-18**

**TEKSVERSE: HEBREËRS 10:14 en 17**

**TEMA: *ALTYD EN NOOIT***

**Skriflesing**

**Lees Hebreërs 10:1-18 (1983 Afrikaanse Vertaling)**

**Inleiding**

Ons sê dikwels vir mekaar: *nooit is ‘n baie lang tyd*...

En dan waarsku ons mekaar om die woord maar spaarsamig te gebruik. Want *nooit* is een van daardie absolute woorde: *nooit, altyd, beslis/beslis nie, sonder twyfel, hoegenaamd nie* – dis alles woorde wat jy net kan gebruik as jy absolute sekerheid het oor wat jy sê. Want as jy dit gebruik – en dit gebeur nie soos jy dit sê nie, of dit blyk toe nie die waarheid te wees nie – dan het jy nie net jou eie geloofwaardigheid verloor nie, jy het ook skade gedoen. Jy het verwagtinge geskep wat nie realiseer nie. Jy het vertroue geskep waaraan jy nie kon voldoen nie. Jou integriteit kom onder verdenking. Jou betroubaarheid staan nie meer so vas nie.

So: dié wat in wysheid probeer lewe, is maar versigtig vir die woorde *nooit* en *altyd*. Ons gebruik dit maar spaarsamig. En wanneer iemand dit wel gebruik, is ons óf skepties óf ons aanvaar ons kan die persoon regtig vertrou daarmee.

1. **Christus maak my *vir altyd* vry**

En nou lees ons in ons teksgedeelte dat die Here absolute terme gebruik wanneer Hy praat oor die vergifnis wat Hy gee – in en deur Jesus Christus. In Hebreërs 10:14 lees ons:

*Deur één offer het Hy dié wat vir God afgesonder word, vir altyd volkome van sonde vry gemaak.*

Absolute terme: *vir altyd, volkome* (vry gemaak)...

En natuurlik is die verskil wanneer die Here hierdie terme gebruik, dat Hy dit regtig kan en mag doen. Hy skep nie valse verwagtings nie. Hy doen nie skade wanneer Hy hierdie terme gebruik nie. Sy integriteit kom nie onder verdenking nie.

Ja, sommige mense beleef dit só: dit lyk vir hulle of die Here en sy Woord onbetroubaar is. Maar dit kan tog nie: Hy is God. Daar is geen valsheid in Hom nie. Hy jok nie, want Hy kan nie. Hy is nie onbetroubaar nie, want Hy kan dit nie wees nie. Só leer ons Hom immers ken - regdeur sy Woord.

Uiteindelik gaan dit oor geloof: jy glo dat God perfek en betroubaar is, of nie. En hoe sterker jou geloof groei, hoe duideliker sien jy dat God inderdaad in alles volledig betroubaar is. Jy kan inderdaad elke woord glo wat Hy sê.

En nou verseker Hy ons: deur een offer is elkeen wat glo *vir altyd* volkome van sonde vrygemaak.

Die skrywer van Hebreërs beklemtoon dit mooi: vroeër het die priesters dag vir dag in die tempel gestaan en offer. En elke keer het hulle, en die een wat kom boete doen vir sy/haar sondes, geweet dit sal nie die laaste keer wees nie. Want almal sondig maar weer. En dan moet jy maar weer kom offer.

Maar toe het Christus gekom. En Hy het finaal die laaste offer kom bring: Hy was terselfdertyd die Hoëpriester en die Offerlam. Met sy offer aan die kruis, het alles verander. Van toe af is elkeen wat in Hom glo, vrygekoop - verlos. Geen verdere offers is nou meer nodig nie. Hy het alles volbring.

En die gevolge hiervan?

Hebreërs 10 spel dit duidelik uit: ‘n nuwe verbond kom tot stand.

Dit beteken: die verbond (die ooreenkoms of verbintenis) wat altyd daar was en wat die Here van altyd af met sy kinders aangegaan het, word nou nuut gemaak: al die beloftes van die Here word van vooraf vasgemaak. En al die eise en verpligtinge wat die Here aan sy kinders gee, word finaal weer bevestig en ingestel.

Maar hier is die verskil: as gevolg van die verlossingswerk van Jesus Christus, en die finale offer wat Hy gebring het vir ons sondes, is daar nou ‘n totale nuwe dimensie aan hierdie verbond. Die beloftes dat Hy ons verlos en vrymaak, geld nog steeds net so. Maar: nou is die eise van die verbond (die *wet* volgens 10:16) nie iets wat van buite af as ‘t ware op die kinders van die Here afgedwing word nie. Nou is dit iets wat van binne af ons hele wese, ons hele bestaan bepaal. Iets wat vanuit jou hart en jou gedagtes leef, is tog iets wat vanuit jou diepste binneste kom. Dit is iets wat jou hele wese bepaal en rig. Dit veroorsaak wie jy is - en wat jy dink, doen en sê.

En soos Jeremia dit lank vantevore al geprofeteer het: elkeen wat só deur Hom vrygemaak word, kry ‘n nuwe hart. En dit bring ‘n totale nuwe lewe. ‘n Onbeskryflike lewe van een-wees met God die Vader, Seun en Heilige Gees. ‘n Lewe waarin sy liefde alles bepaal. ‘n Lewe waarin gebed en tyd saam met Hom en sy Woord alles vorm en rig.

En vir elkeen van ons is dit telkemale weer ‘n bevestiging: wanneer ek die nuwe mens in my sien groei, kry ek daarin die bevestiging van die nuwe verbond wat op my hart en in my verstand geskrywe is. En wanneer ek die ou mens in my kan raaksien – met sy sonde en hardkoppigheid en ongehoorsaamheid - is dit ‘n wekroep en waarskuwing: kyk mooi, laat dit wat op jou hart en in jou verstand geskryf is deur die Here, nog meer in alles na vore kom!

Want Christus het volledig, eens en vir altyd vir jou daarvoor betaal! Hy het die pad oopgebreek dat jy nuut kan wees. Lewe in alles nou as hierdie nuwe mens – saam met Hom!

1. **God dink *nooit meer* aan my sondes nie**

Maar wat nou van my sondes?

Wat van dit wat verkeerd is – en wat ek nog elke dag in my lewe toelaat?

Kyk weer wat staan hier in vers 17:

 *“Aan hulle sondes en hulle oortredings sal Ek nooit meer dink nie...”*

Sien jy dit?

Nie ‘n vae iets van:

“Ons sal maar moet sien hoe jy jou gedra en dan kan ons maar weer kyk...” nie. Nie iets wat sê:

“Ons sal maar eers kyk of jy genoeg betaal voor ons iets verder hieraan gaan doen...” nie.

Nee, die sekerheid wat die Here gee is eenvoudig:

“Op grond van wat Jesus Christus gedoen het, vergewe ek volledig. Ek sal nooit meer daaraan dink nie.”

Absolute terme: *nooit meer nie*.

Jesus Christus met sy finale offer maak ons *vir altyd volkome* vry van ons sonde.

En daarom sê die Here:

*“Aan hulle sondes en hulle oortredings sal Ek nooit meer dink nie...”*

Wat ‘n geweldige troos!

Want die Here praat in absolute terme: Hy sal *nooit meer* daaraan dink nie.

En as Hy ons verseker dat Hy *nooit meer* daaraan sal dink nie, is die versekering daarmee saam natuurlik ook: Hy sal dit nooit meer teen ons hou nie!

In die tyd van die Ou Testament was dit nie só nie: elke oortreding is eintlik na regte teen jou gehou. En daarom moes daar telkens maar weer geoffer word – sodat die skuld kon oorgaan op die offerdier en daar tydelike verligting van die sondeskuld kon wees. Maar vir elke sonde wat daarna weer begaan is, moes maar weer gaan offer word: want die Here het dit nie vergeet nie – Hy het telkemale weer daaraan gedink. Hy is nie net God van liefde nie – Hy is ook ‘n regverdige God: Hy vra rekenskap van die sonde.

Maar nou het Jesus Christus eens en vir altyd die finale offer – Homself – gebring. En nou is alles anders: nou is elkeen wat in Hom glo finaal, vir altyd, volkome vry. En nou is daar die absolute sekerheid: die vergifnis van die Here is vir ewig. Dit staan vas. Hy hou dit nie meer teen my nie. Hy kies om *nooit meer* daaraan te dink nie. Want sy Seun het in my plek die offer daarvoor gebring!

Ek en jy is verlos. Ek en jy is vry van ons sonde en sondeskuld voor God. Wat ‘n heerlike wete! Wat ‘n blye boodskap!

Maar: beteken dit nou ek kan maar maak net wat ek wil?

Beteken dit nou ek hoef nie meer te stry en baklei teen die sonde wat nog in my is nie?

Nee, hoegenaamd nie!

Om verlos te wees - in hierdie bedeling op aarde - beteken nie dat die ewige heerlikheid al aangebreek het nie.

Dit beteken nie dat ek en jy nou suiwer en perfek en sonder sonde is nie.

Sonde is nog steeds in ons lewe. Sonde is onaanvaarbaar. Ons stryd daarteen is nog nie verby nie! Ons moet nog alles doen wat ons kan om die Here se gebooie van liefde in ons lewe te laat groei.

Só sing ons daarvan in Skrifberyming 2-4: 3:

“*Teen die sonde duur die stryd,*

*sonde is ongeregtigheid!*

*Maar ons lewe uit God gebore*

*is tot heilg-wees verkore...”*

Ons stryd teen die sonde is nog nie verby nie.

Maar omdat ons verlos is, beteken dit wel dat ek en jy nou totaal anders veg teen die sonde wat nog binne-in ons is. Want nou is dit nie met ‘n onsekere benadering nie. Ek en jy is nie (om Paulus se beeld te gebruik) soos ‘n bokser wat allerhande wilde houe in die lug slaan – met hierdie knaende twyfel dat ek dalk nie iets gaan regkry nie.

Nee: ek en jy is verlos in en deur Jesus Christus.

Met sekerheid, met waardigheid, met oortuiging en met die krag van die Gees kruisig ons elke dag nog die ou mens wat in ons is.

En ons doen dit nie om daardeur die ewige lewe self te probeer bewerk nie, maar omdat ons die versekering het dat ons *vir altyd* vergewe is en dat God kies om *nooit meer* aan ons sondes te dink nie.

En wanneer die sonde nou wel iets in my binneste regkry, maak dit my verleë en hartseer omdat ek die eer van die Here daardeur in gedrang bring. En ek veg daarteen omdat sonde die manier het om afstand tussen my en God te bring. Sonde veroorsaak dat ek tydmors en selfs skade maak – waar ek eintlik saam met Hom kon besig wees met bouwerk in sy koninkryk. En dit maak dat my lewe al hoe meer leeg en sonder betekenis word, want ek dryf van Hom af weg as ek die sonde toelaat en ruimte gee in my lewe.

Sonder die genade van my hemelse Vader sou ek net al verder weggedryf het. Maar Hy steek sy hand uit. Ek gryp dit vas en Hy red my – *vir altyd* en elke keer weer.

Want Hy kies om *nooit meer* aan my sondes te dink nie!

En ek wil nêrens anders wees as net saam met Hom nie!

**Slot**

In die viering van die nagmaal word ek en jy elke keer weer daarvan verseker: die vergifnis van die Here is nie maar iets wat in die wind gesê word nie. Dit is nie maar iets wat môre weer gaan verander nie. Dit is ook nie maar iets wat afhang van hoe goed ek en jy kan presteer of self betaal – voordat dit werklikheid word nie.

Die Here self praat daaroor in absolute terme (Hebreërs 10:17):

 *“Aan hulle sondes en hulle oortredings sal Ek nooit meer dink nie...”*

Gaan daarom uit hiervandaan en leef hierdie sekerheid (Hebreërs 10:14):

*...deur één offer het Hy dié wat vir God afgesonder word, vir altyd volkome van sonde vry gemaak.*

Dit staan absoluut vas, vir ewig en altyd. Niks en niemand kan dit van jou af wegneem nie.

En wanneer jy wel oortree, hou vas aan hierdie waarheid, wys jou berou voor die Here, en begin weer van vooraf. Hy kies om nooit weer aan jou sondes te dink nie. Wat Hy belowe, staan absoluut vas - vir ewig en altyd!

Amen.